
Uznesenie 20C/20/2024
Okresný súd Poprad v právnej veci žalobkyne: A. B., bytom C. XX, XXX XX C., zastúpená advokátom JUDr. Petrom Pompom, so sídlom Kežmarská 9, 058 01 Poprad proti žalovanému: D. B., bytom C. XX, XXX XX C. o ochranu osobnosti a náhradu nemajetkovej ujmy vo výške 75.000,- eur takto rozhodol: 20C/20/2024 Konanie z a s t a v u j e . odôvodnenie: 20C/20/2024 1. Žalobca sa žalobou doručenou súd dňa 24.10.2024 domáhal ochrany osobnosti a náhrady nemajetkovej ujmy vo výške 75.000,- Eur. Keďže súdny poplatok splatný podaním žaloby nebol pri podaní žaloby zaplatený, súd výzvou zo dňa 18.12.2024 vyzval žalobcu v lehote 10 dní od jej doručenia na zaplatenie súdneho poplatku zo žaloby vo výške 25,- eur podľa položky 7b písm. b/ Sadzobníka súdnych poplatkov a § 6 ods. 3 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov. Výzva bola doručená žalobcovi prostredníctvom jeho právneho zástupcu dňa 02.01.2025. 2. Právny zástupca žalobkyne v žiadosti doručenej súdu dňa 13.01.2025 žiadal o predĺženie lehoty na zaplatenie súdneho poplatku o 30 pracovných dní z dôvodu podania žiadosti o oslobodenie od zaplatenia súdnych poplatkov. Súd vyzval právneho zástupcu žalobkyne aby špecifikoval či je predmetná žiadosť žiadosťou o predĺženie lehoty alebo žiadosťou o oslobodenie od súdneho poplatku. V odpovedi právny zástupca uviedol, že lehotu žiada predĺžiť o 30 dní, v ktorej bude podaná žiadosť na oslobodenie od zaplatenia súdneho poplatku. 3. Súd vo výzve zo dňa 18.12.2024 žalobkyňu poučil, že v prípade nezaplatenia súdneho poplatku v určenej lehote konanie zastaví, pričom do uplynutia lehoty na zaplatenie súdneho poplatku nebol podaný návrh na priznanie oslobodenia od súdnych poplatkov (§10 ods. 2 písm. e)). 4. Podľa § 5 ods. 1 písm. a) zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov ( ďalej len „ zákon o súdnych poplatkoch“ ), poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť.
5. Podľa § 10 ods. 1 prvá a druhá veta z. č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 6. Podľa § 10 ods. 2 zákona o súdnych poplatkoch, pre nezaplatenie poplatku súd podľa § 9 konanie nezastaví, ak a) už začal konať vo veci samej, b) došlo k rozšíreniu žaloby, rozšíreniu návrhu, k podaniu vzájomnej žaloby alebo vzájomného návrhu v tej istej veci po tom, ako začal konať vo veci samej, c) žiada zaplatenie poplatku vo výške odporujúcej úprave podľa tohto zákona, d) vznikla poplatková povinnosť poplatníkovi podaním návrhu na nariadenie neodkladného opatrenia, e) do uplynutia lehoty na zaplatenie súdneho poplatku bol podaný návrh na priznanie oslobodenia od súdnych poplatkov, ktorému súd vyhovel; ak súd návrhu vyhovie len sčasti, vyzve poplatníka na zaplatenie súdneho poplatku v takom rozsahu, ktorého sa oslobodenie netýka. 7. Podľa § 14 ods. 1 zákona o súdnych poplatkoch, ak tento zákon neustanovuje inak, na konanie vo veciach poplatkov sa primerane použijú ustanovenia Civilného sporového poriadku okrem § 357 písm. a). 8. Podľa § 14 ods. 4 zákona o súdnych poplatkoch, v konaní podľa tohto zákona koná a rozhoduje vyšší súdny úradník vrátane rozhodovania o zastavení konania. Sudca v konaní koná a rozhoduje o sťažnostiach proti rozhodnutiam vyššieho súdneho úradníka. Ak sa sťažnosti vyhovie v plnom rozsahu, rozhodnutie nemusí obsahovať odôvodnenie. 9. Výzva na zaplatenie súdneho poplatku bola žalobcovi doručená dňa 02.01.2025. Lehota na zaplatenie súdneho poplatku uplynula dňa 13.01.2025. Žalobca bol vo výzve poučený, že v prípadne nezaplatenia súdneho poplatku v stanovenej výške a lehote súd konanie zastaví. 10. Keďže súdny poplatok nebol zaplatený pri podaní žaloby, ani v súdom stanovenej lehote, zároveň nenastala žiadna zo skutočností uvedených v § 10 ods. 2 zákona o súdnych poplatkoch, súd konanie v zmysle citovaných zákonných ustanovení zastavil. Poučenie: 20C/20/2024 Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané. Sťažnosť možno podať v lehote 15 dní od doručenia uznesenia na Okresnom súde Poprad. Ak podá ten, kto je na to oprávnený, včas sťažnosť, nenadobúda uznesenie právoplatnosť. V sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti. V sťažnosti možno uvádzať nové skutočnosti a dôkazy, ak je to so zreteľom na povahu a okolnosti sporu možné a účelné.

